# Calze (botànica)

### De Viquipèdia

En botànica el calze d'una flor és la part més exterior del periant, sovint en forma de copa, i està formada per les fulles modificades que són els sèpals .

Tipus de flor segons les peces del calze estiguin soldades o no.

Els sèpals poden estar lliures o bé soldats entre ells:

- Si els sèpals estan lliures de la flor se'n diu dialisèpala.
- Si els sèpals estan soldats diem que la flor és gamosèpala o sinsèpala.

En les flors amb un sol verticil corresponent a les peces del periant el calze a vegades sembla una corol·la.

En les flors de periant doble però de peces no diferenciades (és a dir, amb perigoni), els sèpals acostumen a ser molt semblants als pètals i reben tots dos els noms de tèpals.

Zigomorf és el calze amb un únic pla de simetria i actinomorf si hi ha diversos plans de simetria. Tant en un cas com en l'altre els calzes poden tenir diverses formes: tubular, campanulada, labiada, etc.

Al calze podem trobar formacions especials com ara:

- El vil·là o plomall, format per sèpals lliures o soldats entre ells però transformats en pèls (simples o plomosos) o en laminetes membranoses. En aquests casos el calze és persistent i té com a funció facilitar la dispersió del fruit mitjançant el vent. N'és un exemple el vil·là del Taraxacum.
- El calicle, un verticil extrafloral de peces lliures o soldades entre elles i situades molt properes al calze. El podem trobar a algunes malvàcies, als clavells,...
- La cúpula, un involucre format per bràctees o bractèoles que estan a una certa distància del calze. La trobem a les avellanes, les glans, les castanyes,...

Quan es forma el fruit, segons les espècies, el calze pot caure (en alguns casos en forma de plomall dispersat pel vent)o persistir i en alguns casos el calze pot seguir creixent (fenomen anomenat acrescència).

Obtingut de "http://ca.wikipedia.org../../../c/a/l/Calze_%28bot%C3%A0nica%29.html"

Categories: Botànica | Anatomia vegetal

##### Views

- Article
- Discussió
- Revisió actual

##### Cerca

##### En altres llengües

- Español
- Français